A Rosmunda sa ballerina
(Ulassai, 3 maggio 2004)

Deo a Rosmunda candu in gioventude
L’apo connota in terra Lorena
Fit de bellesa e grazia piena
Teniad pro sa danza sa virtude

Fit sa bellesa sua meda rara
E de incantu su sou sorrisu
Pariada un’Anghela ‘e paradisu
Che una rosa vellutada in cara

Ogni ballu faghiada in s’iscena
Tangu, valzer, mazurca e marcetta
E cun istile sa danza perfetta
Comente ballaida Maddalena

Ballaia puru in punta ‘e pe’
Cun romanticismu e funàmbola
Si giraiada comente una bambola
Ch’esserad un’erede ‘e Salome’

Tottu gantos teniana in bidea
Invitare a Rosmunda pro su tangu
A custa ballerina ‘e primu rangu
Chi ballende pariada una dea

Ma deo puru ca unu pagu ‘e dotte
Teniat pro su ballu bos i giuru
Cun issa una olta deo puru
Balladu apo su valzer a mesu notte

E de poi Rosmunda est’isparida
Sa brava ballerina tantu amena
Si comente fit bella che a Elena
Penso chi calchi d’unu l’at rapida

I sos pilos dorados e biunda
Giughiada e fit bella che s’aurora
In d’ogni festa o ballu iseto ancora
Ider de nou apparire Rosmunda.